google/wiki40b huggingface dataset:
Πρωτάθλημα Αθήνας πετοσφαίρισης ανδρών 1928

Το 4ο πρωτάθλημα Αθήνας βόλεϊ του Πανιωνίου έγινε το 1928 με την άδεια του ΣΕΓΑΣ. Μετείχαν 12 ομάδες (10 σωματεία και 2 σχολές). Nικητής αναδείχθηκε ο Πανελλήνιος Γ.Σ. που κατέκτησε πρώτη φορά το τριετές επαμειβόμενο κύπελλο του Πανιωνίου. Όπως την προηγούμενη χρονιά, εκτός από το πρωτάθλημα συλλόγων/σχολών ο σύλλογος διοργάνωσε άλλα τέσσερα πρωταθλήματα: γυμνασίων, σχολαρχείων, γυναικών και παρθεναγωγείων κάτι που επισημαίνεται στον ετήσιο απολογισμό του ΣΕΓΑΣ.

Πρωτάθλημα Συλλόγων

Οι διοργανώσεις αναφέρονται πλέον ως πρωταθλήματα Αθήνας ανδρών-γυναικών και διεξάγονται χωρίς εμπόδια στο Στάδιο και στο γυμναστήριο του Εθνικού Γ.Σ. Τον Ιανουάριο του 1928 ο Δημητρός Δάλλας λόγω προβλημάτων υγείας παραιτήθηκε από την προεδρία του Πανιωνίου και από τη διοργάνωση αλλά είχε "βάλει το νερό στο αυλάκι" και ο διάδοχός του Απόστολος Ορφανίδης συνέχισε την ίδια αθλητική πολιτική. Το βόλεϊ έχει πλέον καθιερωθεί στη συνείδηση των φιλάθλων ως ξεχωριστό άθλημα και αναγκάζει τον ΣΕΓΑΣ να προκηρύξει το πανελλήνιο πρωτάθλημα πετοσφαίρισης ανδρών 1928 που διοργανώθηκε στο Παναθηναϊκό Στάδιο, στο περιθώριο των πανελλήνιων αγώνων στίβου από 20 ως 22 Απριλίου 1928 με συμμετοχή 13 συλλόγων, 11 αθηναϊκών και των Άρη, Ηρακλή από τη Θεσσαλονίκη.
Στο αθηναϊκό πρωτάθλημα μετείχαν 12 σύλλογοι χωρισμένοι σε τρεις ομίλους. Το πρωτάθλημα ξεκίνησε στις 22 Ιανουαρίου και ολοκληρώθηκε στις 19 Φεβρουαρίου 1928. Διαιτητές των αγώνων ήταν οι Απόστολος Νικολαΐδης, Ευάγγελος Μοιρόπουλος, Ν. Λωρέντης, Α. Πανάς.
Ντέιβιντ Πίρεϊ

Βιογραφικά στοιχεία

Γεννήθηκε στις 15 Ιουλίου του 1948 και είχε διοριστεί από τη Βασίλισσα Ελισάβετ Κυβερνήτης των νησιών στις 18 Απριλίου του 2006. Υπήρξε ο αντιπρόσωπος της βασίλισσας στα νησιά και ενεργούσε ως ντε φάκτο αρχηγός κράτους. Προτού γίνει κυβερνήτης υπηρέτησε ως ύπατος αρμοστής στο Μαλάουι από το 2004 ως το 2005. Με τη σύζυγό του, Σούζαν, απέκτησε ένα παιδί.
Νικόλαος Γκαντώνας

Βιογραφικά στοιχεία

Γεννήθηκε στη Γαλατινή Κοζάνης. Ήταν Συνταγματάρχης Πεζικού. Μετά το Πραξικόπημα της 21ης Απριλίου ανέλαβε διαδοχικά πολλές θέσεις.
Στην Κυβέρνηση Παπαδόπουλου το 1971 με τη διοικητική μεταρρύθμιση που επέβαλε η χούντα, έγινε υφυπουργός  - περιφερειακός διοικητής Κεντρικής και Δυτικής Μακεδονίας στις 26 Αυγούστου 1971. Στις 31 Ιουλίου 1972 διορίστηκε υπουργός Εθνικής Παιδείας και Θρησκευμάτων, αξίωμα στο οποίο παρέμεινε ως τις 8 Οκτωβρίου 1973.
Καταδικάστηκε στη Δίκη των πρωταιτίων της Χούντας σε κάθειρξη 15 ετών και σε 5ετή στέρηση των πολιτικών του δικαιωμάτων.
Απεβίωσε στο σπίτι του, έχοντας αποφυλακιστεί. το 1988.
Γέφυρα Πολύανθου

H Γέφυρα Πολύανθου είναι μια γέφυρα οθωμανικής αρχιτεκτονικής (χρονολογείται 17ου-18ου αιώνα) πάνω στο ποταμό Κομψάτο η οποία βρίσκεται ανάμεσα από τον Ίασμο και τον Πολύανθο στο νομό Ροδόπης στην Θράκη. Πρόκειται για ένα γεφύρι με τρία τόξα και έχει κατεύθυνση από δύση προς ανατολή. Το κυρίως τόξο της γέφυρας έχει άνοιγμα 21,80 μέτρα και ύψος 12 μέτρα ενώ το ανατολικό τόξο έχει άνοιγμα 17 μέτρα. Χτίστηκε με πλακαρές πέτρες από Ηπειρώτες μάστορες.
Στην ευρύτερη περιοχή έχουν εντοπιστεί θέσεις με προχριστιανικές αρχαιότητες όπως μια τρίκλιτη παλαιοχριστιανική βασιλική η οποία βρίσκεται ανάμεσα στο χωρίο Πολύανθος και την γέφυρα αλλά και το βυζαντινό κάστρο του Πολύανθου. 
Η ταμπέλα που έχει τοποθετηθεί και κατευθύνει στην Γέφυρα Πολύανθου χαρακτηρίζει το γεφύρι ως Βυζαντινό / μεσαιωνικό παρόλο που το υπουργείο πολιτισμού στο βιβλίο Οθωμανική Αρχιτεκτονική στην Ελλάδα παρουσιάζει ότι είναι Οθωμανικής αρχιτεκτονικής και περιόδου. Το βιβλίο A guide to Ottoman Bulgaria στο κεφάλαιο Οθωμανικές Γέφυρες σχολιάζει ότι μέσα στην λαϊκή μυθολογίας γέφυρες της Βουλγαρίας οι οποίες είναι οθωμανικές χαρακτηρίζονται στην λαϊκή παράδοση ως Ρωμαϊκές ενώ αντίστοιχα στην Ελλάδα οθωμανικές γέφυρες χαρακτηρίζονται από την λαϊκή παράδοση ως Βυζαντινές.
Νάσιοναλ Πρέμιερ Λιγκς ΝΣΓ

Ιστορία

Το 2013 το πρωτάθλημα μετονομάστηκε από ΝΣΓ Πρέμιερ Λιγκ (NSW Premier League) σε Νάσιοναλ Πρέμιερ Λιγκς ΝΣΓ (National Premier Leagues NSW) για να αντικατοπτρίζει την προσχώρησή του στη διοργάνωση Νάσιοναλ Πρέμιερ Λιγκς.
Χαμό Σαχιάν

Βιογραφία

Το 1939, ο Σαχιάν αποφοίτησε από το ινστιτούτο παιδαγωγικής του Μπακού. Το 1941, μετεγκαταστάθηκε στο Ερεβάν, ενώ, στη συνέχεια, υπηρέτησε στο Σοβιετικό Ναυτικό κατά τη διάρκεια του Β΄ Παγκοσμίου Πολέμου. Μετά το πέρας του πολέμου, εργάστηκε για λογαριασμό των εφημερίδων Avangard, Vozni και Grakan tert. 
Η πρώτη συλλογή ποιημάτων του εκδόθηκε το 1946. Ο Σαχιάν βραβεύθηκε με το Κρατικό Βραβείο της Αρμενίας για τον βιβλίο του υπό τον τίτλο Sezam, batsvir, το οποίο εκδόθηκε το 1972.
Μάρκε

Γεωγραφία

Οι Μάρκε συνορεύουν με την Εμίλια-Ρομάνια και τη δημοκρατία του Αγίου Μαρίνου στα βόρεια, την Τοσκάνη στα βορειοδυτικά, την Ούμπρια στα δυτικά, το Αμπρούτσο και το Λάτιο στα νότια και βρέχονται από την Αδριατική στα ανατολικά. Η συνολική έκταση της περιφέρειας είναι 9.336 τ.χλμ., και ο πληθυσμός 1.545.098. Μεγαλύτερη πόλη και πρωτεύουσα της περιφέρειας είναι η Ανκόνα, με 101.319 κατοίκους. Άλλες μεγάλες πόλεις των Μάρκε είναι το Πέζαρο, το Φάνο, το Ασκόλι Πιτσένο, το Σαν Μπενεντέτο ντελ Τρόντο, η Σενιγκάλλια, η Ματσεράτα και το Φέρμο.
Η μεγαλύτερη έκταση της περιφέρειας είναι ορεινή ή ημιορεινή, με κύριο γεωγραφικό χαρακτηριστικό την οροσειρά των Απεννίνων, που βρίσκεται στο δυτικό άκρο της περιφέρειας ενώ μια σειρά λόφων εκτείνεται μέχρι την Αδριατική. Οι πεδινές εκτάσεις είναι λίγες. Το ψηλότερο βουνό της περιφέρειας είναι το Μόντε Βετόρε, με ύψος 2.476 μέτρα.

Ιστορία

Κατά την αρχαιότητα στα εδάφη των Μάρκε βρισκόταν το Πικηνόν (Άσκολι Πιτσένο). Μετά την πτώση της δυτικής Ρωμαϊκής Αυτοκρατορίας, εισέβαλαν οι Γότθοι και στην συνέχεια η περιοχή καταλήφθηκε από τους Βυζαντινούς και υπήχθη στο εξαρχάτο της Ραβέννας. Μετά την κατάληψη της περιοχής από τον Καρλομάγνο ιδρύθηκαν οι συνοριακές διοικήσεις (marca, πληθ. marche) του Καμερίνο, του Φέρμο και της Ανκόνας. Αν και ανήκαν στα Παπικά Κράτη είχαν ένα βαθμό αυτονομίας, ενώ αντιστάθηκαν τόσο στον Φρειδερίκο Α΄ Βαρβαρόσσα όσο και στην Βενετία και δημιούργησαν μια θαλάσσια δημοκρατία. Μετά τη διάλυση του δουκάτου του Ουρμπίνο το 1631, έγιναν πάλι μέρος των Παπικών Κρατών μέχρι την κατάκτησή τους από το Ναπόλεοντα. Έγιναν πάλι μέρος των Παπικών Κρατών από το 1815 μέχρι το 1860, οπότε ενώθηκαν με την υπόλοιπη Ιταλία.
Μπλεμενιάνοι Μεσσηνίας

Τοποθεσία

Το χωριό βρίσκεται ανατολικά της Κυπαρισσίας σε υψόμετρο 233 μέτρα και απέχει περίπου 3 χιλιόμετρα από τις ακτές του Ιονίου Πελάγους, όση είναι δηλαδή και η απόστασή του από την Κυπαρισσία.

Ιστορία

Το χωριό Μπλεμενιάνοι, το οποίο σε διάφορες παλαιότερες πηγές αναφέρεται και ως Πλεμένου ή Πλεμενιάνου ή Μπλεμενιάνου ή Πλεμενιάνοι προσαρτήθηκε στον παλαιό Δήμο Κυπαρισσίας το 1835. Το Πλεμενιάνου αναφέρεται, το 1853 στον β΄ τόμο των «Ελληνικών» του Ιάκωβου Ρίζου Ραγκαβή ως χωριό του Δήμου Κυπαρισσίας της Επαρχίας Τριφυλίας με πληθυσμό 83 κατοίκων, με βάση την απογραφή του 1851. Το χωριό αναφερόταν ως Μπλεμενιάνου τουλάχιστον από το 1879 ως το 1896, όταν πλέον αναφέρεται επίσημα ως Μπλεμενιάνοι. Το 1899, το χωριό Μπλεμενιάνοι μεταφέρεται από το Νομό Μεσσηνίας και υπάγεται στον Νομό Τριφυλίας, για μια περίπου δεκαετία, ως το 1909, που επανέρχεται ξανά στον Νομό Μεσσηνίας, ως οικισμός της Επαρχίας Τριφυλίας. Το 1912 αποσπάται από τον Δήμο Κυπαρισσίας και προσαρτάται στην ορίζεται έδρα της Κοινότητας Βρυσών, όπου έδρα ορίστηκαν οι Βρύσες, ως το 1926 που οι Μπλεμενιάνοι μεταφέρθηκαν στην Κοινότητα Κυπαρισσίας).  Η Κυπαρισσία παρέμεινε έδρα της ομώνυμης κοινότητας, από το 1912 ως το 1951, που η κοινότητα μετεξελίχθηκε εκ νέου στον Δήμο Κυπαρισσίας και το 1997, όταν τότε, στα πλαίσια των αλλαγών που επήλθαν στη τοπική αυτοδιοίκηση, μέσω του σχεδίου «Καποδίστριας», το χωριό υπήχθη στον κατηργημένο Καποδιστριακό  Δήμο Κυπαρισσίας, ως το 2010. Από το 2011, μετά τις νέες αλλαγές του σχεδίου «Καλλικράτης» ανήκει πλέον στον νέο Δήμο Τριφυλίας. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Αετού, Αυλώνος, Γαργαλιάνων, Κυπαρισσίας, Φιλιατρών και την κοινότητα Τριπύλας.

Κτίρια

Οι Άνω Μπλεμενιάνοι αποτελούν το παλαιότερο τμήμα του χωριού το οποίο είναι χτισμένο κυρίως με γραφικά πέτρινα σπίτια, ενώ οι Κάτω Μπλεμενιάνοι αποτελούν το νεότερο τμήμα του χωριού το οποίο περιλαμβάνει πιο σύγχρονες κατοικίες, χτισμένες γύρω από τον παλιό πλάτανο, που αποτελεί ταυτόχρονα και το κέντρο του χωριού.
Έμιλ Χύντεν

Βιογραφία

Γεννήθηκε στο Παρίσι το 1827 και ήταν γιος του συνθέτη Franz Hünten. Σπούδασε τέχνη στον H. Flandrin και τον 
Οράς Βερνέ στην Σχολή Καλών Τεχνών του Παρισιού. Το 1848, μετακόμισε στην Αμβέρσα για να εργαστεί στο στούντιο του Wappers Dyckmans στούντιο και μετακομισε μετεπειτα στο Ντίσελντορφ το 1851 όπου οι καθηγητές του ήταν ο Julius Lessing και ο Wilhelm Camphausen. Κέρδισε μετάλλια για τα έργα του στο Βερολίνο το 1872 και στη Βιέννη το (1873), έγινε μέλος της Ακαδημίας του Βερολίνου το 1878. Πέθανε στο Ντίσελντορφ την 1η Φεβρουαρίου 1902.
Σαξ

Σαξ ονομαζόταν στα γερμανικά και αγγλοσαξονικά φύλα ένα είδος μαχαιριού ή κοντού σπαθιού μιας κόψης, που ήταν ευρέως διαδεδομένο στην κεντρική Ευρώπη από την εποχή του σιδήρου μέχρι τα μέσα του Μεσαίωνα.

Ετυμολογία της λέξης

Στην αρχαία αγγλική γλώσσα συναντάμε τις λέξεις seax, handseax sax, seaxe, scramaseax και scramsax που σημαίνει μαχαίρι ή κοφτερό εργαλείο. Στην Άνω γερμανική γλώσσα συναντάμε τις λέξεις sax, sachs, skramasax και sahs που σημαίνει μαχαίρι. Στις σκανδιναβικές γλώσσες η λέξη sax σημαίνει επίσης ψαλίδι.
Είναι πιθανόν οι Σάξονες να πήραν την ονομασία τους από το όπλο αυτό, αφού σύμφωνα με τον Πτολεμαίο οι Χαύκοι, ένας αρχαίος πολεμοχαρής λαός, είχε ως όπλο το σαξ.

Διάδοση

Στην σύγχρονη αρχαιολογία χρησιμοποιούμε την λέξη σαξ (seax) εννοώντας ένα ως επί το πλείστον μακρύ μαχαίρι που έφεραν ως όπλο οι πολεμιστές από τον 5ο ως τον 11ο αι. στην γεωγραφική περιοχή που βρίσκεται μεταξύ Ιρλανδίας και Σκανδιναβίας στο βορρά και Βόρειας Ιταλίας στον νότο.
Πρωτοεμφανίστηκε στην Σκανδιναβία τον 4ο αι. π.Χ. Στην ηπειρωτική Ευρώπη διαδίδεται από τον καιρό της Ρωμαϊκής αυτοκρατορίας ξεκινώντας γεωγραφικά από τα εδάφη της Βαλτικής θάλασσας και τις εκβολές του ποταμού Έλβα. Από τον 9ο αιώνα και μετά αρχίζει σιγά σιγά να χάνεται στην Ευρώπη, ενώ συνεχίζει να χρησιμοποιείται στα Βρετανικά Νησιά και στην Σκανδιναβία.

Τρόπος χρήσης

Το κοντό σαξ (Kurzsax) το χρησιμοποιούσαν με τον ίδιο τρόπο όπως το τσεκούρι ή την ματσέτα σε κάθετο χτύπημα ή σαν το σουγιά σε οριζόντιο χτύπημα. Τα στενά σαξ (Schmalsax) και τα φαρδιά σαξ (Breitsax) τα χρησιμοποιούσαν επίσης για κάθετο χτύπημα. Το μακρύ σαξ (Langsax) το χρησιμοποιούσαν σαν να ήταν σπαθί.
Μπίλι Γκαν

WWE

Ο Μπίλι Γκαν έγινε περισσότερο γνωστός στον χώρο της επαγγελματικής πάλης, από το ιδιαίτερα μεγάλο χρονικά, πέρασμά του, στο WWE. Συνολικά βρίσκεται 13 χρόνια εκεί, από το 1993, έως το 2004 και απο το 2012 μέχρι σήμερα. Κυρίως, συμμετείχε στην ομαδική κατηγορία και ήταν μέλος αρκετών ιστορικών ομάδων. Μερικές από αυτές, ήταν με τον σεναριακό αδερφό του "Μπαρτ Γκαν", με τον Ρόουντ Ντογκ, με τον οποίο ονομαζόντουσαν "New Age Outlaws", με την D-Generation X, που αποτελούσαν οι Ρόουντ Ντογκ, Εξ Πακ και Τριπλ Έιτς. Έχει κατακτήσει 2 φορές το Σκληροπυρηνικό Πρωτάθλημα WWE, μια φορά το Διηπειρωτικό Πρωτάθλημα WWE και 10 φορές το Παγκόσμιο Πρωτάθλημα ομάδων, 3 με τον Μπαρτ Γκαν, 5 με τον Ρόουντ Ντογκ και 2 με τον Τσακ Παλούμπο. Επίσης κατέκτησε και το Ομαδικό Πρωτάθλημα WWE μια φορά μαζί με τον Ρόουντ Ντογκ.

TNA

Στο TNA Wrestling συμφώνησε αμέσως μόλις απολύθηκε από το WWE, αλλά δεν είχε δικαίωμα για τηλεοπτική εμφάνιση, για 90 μέρες μετά την απόλυσή του. Εμφανίστηκε πρώτη φορά τον Φεβρουάριο του 2005 και αποχώρησε στις 29 Δεκεμβρίου 2009. Στην τετραετία του εκεί, είχε κωμικούς ρόλους και δεν πήρε ευκαιρίες για τίτλους.

Άλλες εταιρείες

Πριν ξεκινήσει να εμφανίζεται στο WWE, το 1993, ο Μπίλι Γκαν, είχε αποκτήσει αρκετή φήμη στις μικρότερες εταιρείες πάλης των Η.Π.Α. που εμφανιζόταν από το 1989 όταν άρχισε να ασχολείται με το κατς. Την περίοδο Δεκέμβριος 2004 - Ιανουάριος 2005 όταν απολύθηκε από το WWE, έκανε κάποιες εμφανίσεις σε μικρές εταιρείες ξανά, μέχρι που συμφώνησε με το TNA. Από το 2009, που αποχώρησε από το TNA, συνέχισε να εμφανίζεται και να παλεύει στην ανεξάρτητη σκηνή του κατς μέχρι το 2012.
Σονάτα για πιάνο No. 6 (Μότσαρτ)

Η Σονάτα για πιάνο No. 6 σε Ρε μείζονα,  K. 284 / 205b είναι σονάτα του Βόλφγκανγκ Αμαντέους Μότσαρτ, που γράφτηκε το 1975, η οποία αποτελείται από τρία μέρη: Ι) Allegro, 4/4, ΙΙ) Rondeau en polonaise σε Λα μείζονα, 3/4 και ΙΙΙ) Andante, 2/2. Μία τυπική εκτέλεση της σονάτας διαρκεί από 20 έως και 25 λεπτά. Πρόκειται για την τελευταία σονάτα του Μότσαρτ, που γράφτηκε κατά την παραμονή του στο Μόναχο. Η σονάτα αφιερώθηκε σε έναν ερασιτέχνη μουσικό, τον Μπάρον φον Ντούρντιζ, ο οποίος όμως δεν κατάφερε να πληρώσει για το έργο.
Βασίλης Κικίλιας

Βιογραφικά στοιχεία

Ο Βασίλης Κικίλιας γεννήθηκε στην Αθήνα το 1974.
Φοίτησε στο Λεόντειο Λύκειο και στη συνέχεια σπούδασε στην Ιατρική Σχολή του Εθνικού και Καποδιστριακού Πανεπιστημίου Αθηνών, από όπου αποφοίτησε το 2002. Συνέχισε τις σπουδές του στο Τμήμα Διοίκησης & Οργάνωσης Μονάδων Υγείας της Εθνικής Σχολής Δημόσιας Υγείας, από όπου έλαβε Μάστερ το 2008. Το 2011 αναγορεύτηκε σε διδάκτορα της Ιατρικής Σχολής του Πανεπιστημίου Αθηνών.

Αθλητική σταδιοδρομία

Από το 1990 έως και το 2004 ασχολήθηκε με το μπάσκετ επαγγελματικά. Έχει ύψος 2 μέτρα και αγωνιζόταν κυρίως ως σμολ φόργουορντ.
Αγωνίστηκε στον Πανιώνιο, τον Ιωνικό, την ΑΕΚ, τον Απόλλωνα Πατρών, καθώς και στις Εθνικές ομάδες μπάσκετ. Με την Εθνική παίδων αναδείχτηκε το 1991 δευτεραθλητής Ευρώπης.  Στην Εθνική ανδρών πραγματοποίησε 18 συμμετοχές, πετυχαίνοντας 228 πόντους. Με τον Πανιώνιο ο Κικίλιας αναδείχτηκε Κυπελλούχος Ελλάδας το 1991, ενώ κατά τη διάρκεια της τετραετούς θητείας του στην ΑΕΚ κατέκτησε με αυτήν ένα Πρωτάθλημα το 2002, δύο Κύπελλα το 2000 και το 2001, καθώς και το Κύπελλο Σαπόρτα του 2000.

Πολιτική σταδιοδρομία

Εξελέγη δημοτικός σύμβουλος Αθηνών το 2006. Το 2007 ανέλαβε πρόεδρος του Οργανισμού Νεολαίας και Άθλησης του Δήμου Αθηναίων, θέση την οποία διατήρησε έως το 2011. Το 2007 εξελέγη μέλος της Πολιτικής Επιτροπής της Νέας Δημοκρατίας, της οποίας έκτοτε αποτελεί μέλος.

Στις Εθνικές Εκλογές του 2009 ήταν υποψήφιος βουλευτής Α΄ Αθηνών, χωρίς ωστόσο να καταφέρει να εκλεγεί.

Στις Αυτοδιοικητικές Εκλογές του 2010 ήταν υποψήφιος περιφερειάρχης στην Περιφέρεια Αττικής, καταλαμβάνοντας την δεύτερη θέση με ποσοστό 47,50% και διατέλεσε επικεφαλής της μείζονος αντιπολίτευσης της Περιφέρειας Αττικής μέχρι το 2010.
Εξελέγη βουλευτής Α΄ Αθηνών στις Εθνικές Εκλογές του 2012. Στις 9 Ιουνίου 2014, μετά από απόφαση του πρωθυπουργού Αντώνη Σαμαρά, ανέλαβε καθήκοντα υπουργού Δημόσιας Τάξης και Προστασίας του Πολίτη. Επανεξελέγη βουλευτής Α΄ Αθηνών στις Εθνικές Εκλογές του 2014 και του 2015. 
Από τον Νοέμβριο του 2016 ανέλαβε τα καθήκοντα του εκπροσώπου τύπου της Νέας Δημοκρατίας έως τον Οκτώβριο του 2017, οπότε τον διαδέχτηκε η Μαρία Σπυράκη και ο ίδιος ανέλαβε τομέαρχης Εθνικής Άμυνας της Νέας Δημοκρατίας διαδεχόμενος τον Άδωνι Γεωργιάδη.
Οτζιάς Κέας

Γενικά

Ο Οτζιάς είναι η βορειότερη παραλία της Κέας. Αμμώδης παραλία, στο μυχό του ομώνυμου κόλπου. Παλαιότερα έφερε το τοπωνύμιο η "Αμμος του Οτζιά".  Αρχαίος  οικισμός κυρίως γεωργών και κτηνοτρόφων και λιγότερων ψαράδων. Σήμερα τουριστική παραλία που κατοικείται και από τζιώτες αλλά κυρίως από κατέχοντες παραθεριστικές κατοικίες, πολλές από αυτές ενδιαφέρουσας αρχιτεκτονικής.  Διαθέτει εξαιρετικά τουριστικά καταλύματα καθώς και 2 ταβέρνες.  Η παραλία είναι οργανωμένη με ομπρέλες κατά το ήμισυ ενώ το υπόλοιπο έχει κοινόχρηστα σκίαστρα και αλμυρίκια.   Τοπίο φυσικού κάλλους.
Απέχει 5,5 Km από το λιμάνι της Κορησίας. Κοντινές προσβάσιμες από τον Οτζιά παραλίες είναι οι Λαδοί, δυτικά του Οτζιά,  και ανατολικά οι Τρεις Αμμουδιές και η Κεφάλα, η οποία "είναι ο  μοναδικός υπαίθριος οικισμός, στον οποίο αντιπροσωπεύεται πλήρως η Τελική Νεολιθική στις Κυκλάδες" .

Ιστορία

Ο Οτζιάς υπήρξε κατά την αρχαιότητα  λιμάνι φόρτωσης μίλτου.  Ο μίλτος, ερυθρόχρουν μετάλλευμα που βρισκόταν σε αφθονία σε ορυχεία στην περιοχή ήταν πολύτιμο για τη δημιουργία των ερυθρόμορφων αγγείων στα εργαστήρια της Αθήνας.  Η Κέα που ήταν και φόρου υποτελής στην ΑΘήνα φόρτωνε το μεγαλύτερο μέρος του μεταλλεύματος από το λιμανάκι του Οτζιά.  Ευρήματα του αρχαίου λιμένος έχουν φωτογραφηθεί υποβρυχίως από το Ε.Μ.Π.  Τα αρχαία ορυχεία φέρουν το σύγχρονο όνομα Τρυποσπηλιές και είναι ακόμη μερικώς επισκέψιμα.
Εγκυκλοπαίδεια της Σερβικής Δημοκρατίας της Βοσνίας

Η εγκυκλοπαίδεια της Σερβικής Δημοκρατίας της Βοσνίας (σερβικά: Енциклопедија Републике Српске) είναι το όνομα της τετράτομης εγκυκλοπαίδειας αφιερωμένης στη Σερβική Δημοκρατία της Βοσνίας. Σύμφωνα με τον νόμο για την Εγυκλοπαίδεια της Σερβικής Δημοκρατίας της Βοσνίας, η εγκυκλοπαίδεια ορίζεται ως γενική εγκυκλοπαίδεια του παρελθόντος και του παρόντος της Σερβικής Δημοκρατίας της Βοσνίας.
Ο δημιουργός της Εγκυκλοπαίδειας της Σερβικής Δημοκρατίας της Βοσνίας είναι η Ακαδημία Επιστημών και Τεχνών της Σερβικής Δημοκρατίας της Βοσνίας, και ο εκδότης είναι το Ινστιτούτο για τα σχολικά εγχειρίδια και τους διδακτικούς πόρους της Σερβικής Δημοκρατίας της Βοσνίας στο Ανατολικό Σεράγεβο. Η επιτροπή επεξεργασίας της Εγκυκλοπαίδειας της Σερβικής Δημοκρατίας της Βοσνίας διορίστηκε από την κυβέρνηση της Δημοκρατίας της Σρπσκα σχετικά με την πρόταση που υπέβαλε η Ακαδημία Επιστημών και Τεχνών της ΣΔ Βοσνίας. Τα κονδύλια για τη δημιουργία της εγκυκλοπαίδειας δόθηκαν από το Υπουργείο Επιστημών και Τεχνολογίας της Σερβικής Δημοκρατίας της Βοσνίας και το Υπουργείο Παιδείας και Πολιτισμού της Σερβικής Δημοκρατίας της Βοσνίας, που σημαίνει ότι η εγκυκλοπαίδεια χρηματοδοτείται από την κυβέρνηση της Σερβικής Δημοκρατίας της Βοσνίας από τον προϋπολογισμό της. Ο Πρόεδρος του Συντακτικού Συμβουλίου είναι ο πρώην Πρόεδρος της Σερβικής Δημοκρατίας της Βοσνίας και πρόεδρος της Ακαδημίας Τεχνών και Επιστημών της Σερβικής Δημοκρατίας της Βοσνίας Ράικο Κουζμάνοβιτς. Το συντακτικό συμβούλιο αποτελείται από 28 επαγγελματικές συντάκτες, περισσότερους από 150 επιστημονικούς συντάκτες από τη Σερβική Δημοκρατία της Βοσνίας και αλλού, καθώς και από εκδηλώσεις που διοργανώνονται σε επίπεδο πόλεων και δήμων της Σερβικής Δημοκρατίας της Βοσνίας.

Τόμοι

Η εγκυκλοπαίδεια της Σερβικής Δημοκρατίας της Βοσνίας σχεδιάζεται ως εγκυκλοπαίδεια τεσσάρων τόμων γενικού χαρακτήρα που ασχολείται με θέματα γενικής σημασίας για τη Σερβική Δημοκρατία της Βοσνίας. Η προβλεπόμενη περίοδος για τη δημοσίευση όλων των τόμων της εγκυκλοπαίδειας είναι τέσσερα έως πέντε χρόνια. Προβλέπεται ότι οι τέσσερις τόμοι της εγκυκλοπαίδειας θα περιέχουν πάνω από 10.000 άρθρα.

Ιστορία

Ο νόμος για την εγκυκλοπαίδεια της Σερβικής Δημοκρατίας της Βοσνίας ψηφίστηκε στη εθνοσυνέλευση της Σερβικής Δημοκρατίας της Βοσνίας και δημοσιεύθηκε στην Επίσημη Εφημερίδα της Σερβικής Δημοκρατίας της Βοσνίαςυπό τον αριθμό 01-778 / 07 στις 3 Μαΐου 2007. Το 2007, η κυβέρνηση της Σερβικής Δημοκρατίας της Βοσνίας διόρισε συντακτική επιτροπή υπό την αιγίδα της Ακαδημίας Επιστημών και Τεχνών της Σερβικής Δημοκρατίας της Βοσνίας.
Σπύρος Γενήσαρλης

Βιογραφία

Ο Γενήσαρλης γεννήθηκε το 1810 στην Κωνσταντινούπολη και ήταν ένας από τους πρώτους που φοίτησαν στη Στρατιωτική Σχολή Ευελπίδων (1828) αμέσως μετά την απελευθέρωση. Το 1829 αναδείχτηκε ανθυπασπιστής, ενώ το 1852 προήχθη σε αντισυνταγματάρχη. Διετέλεσε διοικητής της ταξιαρχίας Μεσολογγίου και αργότερα συμμετείχε ενεργά στην επανάσταση της Κρήτης του 1866 - 1869 με δικό του εθελοντικό τάγμα αποτελούμενο από πέντε λόχους, το λεγόμενο "Τάγμα του Πλούτωνα".
Έλαβε μέρος στις μάχες Σελίνου, Κυδωνίας, Μυλοποτάμου, Αμαρίου, Ρεθύμνου και Λασιθίου, όπου διακρίθηκε για τις ικανότητές του. Κατά τα τέλη του 1866 κατηγορήθηκε, χωρίς όμως η κατηγορία αυτή να αποδειχτεί ποτέ, πως δωροδοκήθηκε από πράκτορες της γαλλικής πρεσβείας των Χανίων για να αποχωρήσει από την Κρήτη. Αποστρατεύτηκε στις 22 Μαρτίου του 1878 με το βαθμό του συνταγματάρχη και απεβίωσε το 1881 στην Αθήνα όπου διέμενε.
Βουλευτικές εκλογές στο Τζιμπουτί 2013

Βουλευτικές εκλογές διεξήχθησαν στο Τζιμπουτί στις 22 Φεβρουαρίου 2013.

Πλαίσιο

Το Κοινοβούλιο του Τζιμπουτί αποτελείται από 65 έδρες και εκλέγεται ανά πενταετία. Στις προηγούμενες εκλογές που διεξήχθησαν στις 8 Φεβρουαρίου 2008, δεν έλαβαν μέρος υποψήφιοι από τα κόμματα της αντιπολίτευσης, σε ένδειξη διαμαρτυρίας για παρατυπίες από τη μεριά του κυβερνώντος κόμματος.
Χώρα

Η χώρα είναι όρος όπου στην πολιτική γεωγραφία και στην διεθνή πολιτική, προσδιορίζει μια γεωγραφική περιοχή, συνήθως εμπεριέχοντας τις έννοιες του έθνους και ιδιαιτέρως του κράτους.
Οι αυστηροί ορισμοί την ταυτίζουν με τον γεωγραφικό χώρο που έχει τη νομική υπόσταση και αναγνώριση κυρίαρχου ή προστατευόμενου κράτους ή προτεκτοράτου, δηλαδή έχει αναγνωρισμένη κυριαρχία. Σε μερικές των περιπτώσεων όμως απαντώνται και κάπως γενικότερες χρήσεις, π.χ. Χώρα των Βάσκων, Χώρα των Κούρδων κ.λπ. με καθαρά διακριτή εθνολογική σημασία.
Γέμινος ο Ρόδιος

Βιογραφικά στοιχεία

Σχεδόν τίποτα δεν είναι γνωστό για τη ζωή του Γεμίνου. Δεν είναι καν βέβαιο ότι γεννήθηκε στη Ρόδο, αλλά αναφορές σε βουνά της Ρόδου στα αστρονομικά του έργα υποδεικνύουν ότι εργάσθηκε εκεί. Η χρονολόγησή του τον 1ο αιώνα π.Χ. βασίζεται και αυτή σε ένα χωρίο του έργου του που αναφέρεται στο Annus Vagus του αιγυπτιακού ημερολογίου ως 120 έτη πριν την εποχή του, και επομένως δείχνει ότι το συγκεκριμένο έργο του γράφτηκε περί το 70 π.Χ.. Αυτό συμφωνεί με την άποψη που τον θέλει μαθητή του Ποσειδωνίου, αλλά έχουν προταθεί και χρονολογήσεις μέχρι το 50 μ.Χ. (Neugebauer, O.: A History of Ancient Mathematical Astronomy New York, 1975).

Αστρονομικό έργο

Το μοναδικό σωζόμενο έργο του Γεμίνου είναι η «Εἰσαγωγὴ εἰς τὰ Φαινόμενα», γνωστή συχνά και ως «Εισαγωγή». Είναι ένα εισαγωγικό βιβλίο αστρονομίας βασισμένο σε έργα παλαιότερων αστρονόμων όπως ο Ίππαρχος ο Ρόδιος, που είχε σκοπό να διδάξει την επιστήμη αυτή σε αρχάριους. Σε αυτό ο Γεμίνος περιγράφει τον ζωδιακό κύκλο και τη φαινόμενη κίνηση του ηλίου, τους αστερισμούς, την ουράνια σφαίρα, τις ανατολές και τις δύσεις των ζωδιακών αστερισμών, τις σεληνοηλιακές περιοδικότητες και την εφαρμογή τους στα ημερολόγια, τις φάσεις της Σελήνης, τις εκλείψεις, τις γεωγραφικές ζώνες και το παράλογο των προσπαθειών προγνώσεως του καιρού από τους αστέρες.
Παρότι ο Γέμινος υιοθετεί το γεωκεντρικό σύστημα, στο έργο αυτό ξεχωρίζουν για την ορθότητά τους με τα σημερινά δεδομένα απόψεις όπως: Η Γη είναι σφαιρική, ο Ήλιος είναι μια διάπυρη σφαιρική μάζα, οι απλανείς αστέρες αποτελούνται από την ίδια «ουσία» με αυτή του Ηλίου, η Σελήνη είναι ετερόφωτο σώμα και οι διαστάσεις της Γης είναι σημειακές (αμελητέες) σε σχέση με το μέγεθος του Σύμπαντος.
Ο Γέμινος συνέγραψε και ένα σχόλιο επί του έργου του Ποσειδωνίου «Μετεωρολογικά». Σπαράγματα αυτού του σχολίου διασώθηκαν από τον Σιμπλίκιο στο σχόλιό του επί των «Φυσικών» του Αριστοτέλη.

Μαθηματικό έργο

Το κυριότερο μαθηματικό έργο του Γεμίνου είναι το «Μαθηματικών Δόγμα» (δηλ. θεωρία των Μαθηματικών). Παρότι αυτό το έργο δεν έχει σωθεί, αρκετά αποσπάσματά του υπάρχουν σε έργα των Πρόκλου, Ευτοκίου και άλλων. Ο Γέμινος διαχώρισε τα Μαθηματικά σε δύο μέρη: τα «νοητά» και τα «αισθητά», ή, όπως θα λέγαμε σήμερα, σε Καθαρά και Εφαρμοσμένα Μαθηματικά. Στην πρώτη κατηγορία τοποθέτησε τη Γεωμετρία και την Αριθμητική (με τη Θεωρία των Αριθμών), ενώ στη δεύτερη τις μαθηματικές επιστήμες: τη Μηχανική, την Αστρονομία, την Οπτική, τη Γεωδαισία,τη μουσική αρμονία, αλλά και τη Λογιστική. Μακρά αποσπάσματα του έργου του διασώθηκαν και στο Σχόλιο των «Στοιχείων» του Ευκλείδη από τον Al-Nayrizi.